TMB คาดเห็นแผนล้างขาดทุนสะสม ก.พ.
โพสต์ทูเดย์-ธนาคารทหารไทย เร่งทำแผนล้างขาดทุนสะสม คาดชัดเจน ก.พ. นี้ รอเข้าบอร์ดประชุมผู้ถือหุ้น เดินหน้าลดเอ็นพีแอลต่ำกว่า 10%
8 ม.ค. 2553

โพสต์ทูเดย์-ธนาคารทหารไทย เร่งทำแผนล้างขาดทุนสะสม คาดชัดเจน ก.พ. นี้ รอเข้าบอร์ดประชุมผู้ถือหุ้น เดินหน้าลดเอ็นพีแอลต่ำกว่า 10%
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ในเดือนก.พ. ธนาคารจะได้รายละเอียดที่ชัดเจนเกี่ยวกับการแปลงหุ้นบุริมสิทธิ์เป็นหุ้นสามัญ เพื่อลดพาร์ล้างขาดทุนสะสม ซึ่งไม่ได้จัดการเพียงล้างขาดทุนสะสม 1 แสนล้านบาทอย่างเดียว แต่จะมีการจัดการในส่วน 3 แสนล้านบาทที่ขายหุ้นต่ำกว่าพาร์ รวมทั้งหมด 4 แสนล้านบาทจะต้องทำทีเดียว 
นายบุญทักษ์ กล่าวว่า ขั้นตอนขณะนี้อยู่ระหว่างทำงานร่วมกับกระทรวงการคลัง ธนาคารแห่งประเทศไทย(ธปท.) และหน่วยงานต่าง ๆ ที่เกี่ยวข้อง ซึ่งต้องมีการนำงบสิ้นปี 2552 มาดูด้วย ทั้งหมดจะเป็นรายละเอียดเข้าที่ประชุมคณะกรรมการธนาคารก่อนเข้าประชุมผู้ถือหุ้น
สำหรับเรื่องเงินปันผลนั้น ถ้าสามารถปันผลได้ภายในปีนี้ก็จะทำ และมีโอกาสเห็นการจ่ายปันผลในครึ่งปีหลัง ถ้ามีกำไร
นายบุญทักษ์ กล่าวว่า การล้างขาดทุนสะสมเป็นเรื่องทางเทคนิค ไม่ใช่เรื่องใหญ่ ฉะนั้นปีนี้ธนาคารก็ยังให้ความสำคัญการทำธุรกิจเป็นหลัก เป็นสิ่งที่ธนาคารยังมุ่งเน้น โดยตั้งเป้าหมายการเติบโตสินเชื่อ 8-10% หรือคิดเป็นวงเงินประมาณ 3-4 หมื่นล้านบาท
นอกจากนี้ยังมีเป้าหมายลดหนี้ที่ไม่ก่อให้เกิดรายได้(เอ็นพีแอล) เหลือเป็นเลขหลักเดียวในปีนี้ หรือต่ำกว่า 10% จากปัจจุบันเอ็นพีแอลอยู่ที่ 11% ซึ่งจะใช้ทั้งวิธีการขาย และบริหารเองควบคู่
นายบุญทักษ์ กล่าวว่า ปีนี้ตลาดจะเปิด ทำให้ราคาในการขายเอ็นพีแอลน่าจะดีกว่าปีก่อนที่ตลาดปิด ทำให้เกิดการกดราคา 
ขณะที่สถานการณ์เอ็นพีแอลปีนี้ เชื่อว่าจะดีกว่าปีก่อน แต่ในส่วนของลูกค้าที่ปรับโครงสร้างหนี้ปีก่อน คุณภาพลูกค้าอาจมีความหนืดส่งผลมายังปีนี้ แต่ที่ผ่านมาธนาคารก็ขายทิ้งไปมาก
นายบุญทักษ์ กล่าวว่า เศรษฐกิจปีนี้จะฟื้นได้ถ้าทุกคนมีจิตสำนึก เป็นเรื่องที่ทุกคน ทุกฝ่ายควรตระหนัก ประเทศถึงจะไปได้ เพราะเศรษฐกิจโลกถึงจุดต่ำสุดแล้ว แต่ทุกคนก็ต้องเตรียมรับความผันผวนทางเศรษฐกิจโลกที่จะเกิดขึ้นแน่นอน 
“โจทย์ของความผันผวนคือ ปีนี้ยังต้องรอดูว่าความต้องการจะเพิ่มขึ้นหรือลดลง อย่างประเทศในสหภาพยุโรป(อียู) การว่างงานก็ยังอยู่ 10% หรือจีน ก็กลัวฟองสบู่ว่าจะเกิดอีก ฉะนั้นปีนี้นักธุรกิจ และแบงก์ก็ต้องช่วยกันประคองให้ธุรกิจ และเศรษฐกิจเติบโตได้อย่างยั่งยืน” นายบุญทักษ์ กล่าว
ขณะนี้ธนาคารทหารไทย ขาดทุนสะสมทั้งสิ้น 4 แสนล้านบาท แบ่งเป็น ขาดทุนสะสมจากการดำเนินงาน 1 แสนล้านบาท และขาดทุนจากการขายหุ้นต่ำกว่าราคาพาร์อีก 3 แสนล้านบาท